THUTO 45
Mmušo wa Isiraele o tšwa Diripa tše Pedi
Ge Solomone a be a sa latela melao ya Jehofa, Baisiraele ba be ba phela ka khutšo. Eupša ka morago, Solomone o ile a nyala basadi ba dinageng tše dingwe, bao ba bego ba rapela medimo ya maaka. Ganyenyane-ganyenyane, o ile a fetoga, gomme le yena a thoma go rapela medimo yeo ya maaka. Jehofa o ile a galefa. O ile a botša Solomone a re: ‘Ke tlo go amoga mmušo wa Isiraele gomme ka o aroganya ka diripa tše pedi. Ke tlo nea yo mongwe wa bahlanka ba gago karolo e kgolo, gomme lapa la gago ka le nea karolo e nyenyane.’
Jehofa o ile a dira sona seo. Ka letšatši le lengwe ge Jeroboama, e lego yo mongwe wa bahlanka ba Solomone, a be a le tseleng, o ile a gahlana le moporofeta Ahija. Ahija o ile a gagoganya seaparo sa gagwe ka diripa tše 12 gomme a re go Jeroboama: ‘Jehofa o tlo amoga Solomone mmušo wa Isiraele gomme a o aroganya ka diripa tše pedi. Wena tšea diripa tše lesome ka gobane o tlo ba kgoši ya meloko e lesome.’ Ge kgoši Solomone a ekwa ka se, o ile a nyaka go bolaya Jeroboama! Ka gona Jeroboama a tšhabela Egipita. Ge nako e dutše e eya, Solomone o ile a hwa gomme morwa wa gagwe e lego Rehoboama a ba kgoši. Ka baka leo, Jeroboama a tloga Egipita a boela Isiraele.
Bagolo ba Isiraele ba bolela le Rehoboama ba re: ‘Ge o ka swara batho gabotse, ba tla go kwa.’ Eupša baswa bao e bego e le bagwera ba Rehoboama ba re go yena: ‘O se ke wa ba theetša! Dira gore batho ba šome ka matla go feta gona bjale!’ Rehoboama o ile a theetša bagwera bao ba gagwe. Ka ge a ile a swara batho gampe, batho ba ile ba mo hloya gomme ba dira gore Jeroboama e be kgoši ya meloko e lesome. Meloko yeo e ile ya tsebja e le mmušo wa Isiraele. Meloko e šetšego e mebedi e ile ya tsebja e le mmušo wa Juda, gomme batho ba yona ba tšwela pele ba latela Rehoboama. Gona bjale meloko e 12 ya Isiraele e be e arogane ka diripa tše pedi.
Jeroboama o be a sa nyake gore batho ba gagwe ba yo rapela Jehofa kua Jerusalema, ka ge Jerusalema e be e le nageng yeo e bušwago ke Rehoboama. Na o a tseba gore ke ka baka la eng Jeroboama a be a sa nyake batho ba gagwe ba eya moo? Ke ka gobane o be a tšhaba gore batho bao ba tla mo hlanogela gomme ba thekga Rehoboama. Ka gona o ile a dira dinamane tše pedi tša gauta gomme a botša batho ba gagwe a re: ‘Le se ke la ya Jerusalema ka gore ke kgole. Rapelang Modimo gona mo.’ Ke moka batho ba thoma go rapela dinamane tšeo tše pedi tša gauta gomme ba lebala Jehofa gape.
“Le se ke la rwala joko le ba ba sa dumelego. Gobane toko le go hloka molao di na le segwera sefe? . . . Goba modumedi o swana ka eng le yo a sa dumelego?”—2 Bakorinthe 6:14, 15
sot_Latn nso_Latn nso_Latn nso_Latn nso_Latn nso_Latn nso_Latn